Behou só die skermtydbalans hierdie vakansieFoto ter illustrasie. (Foto: Kelly Sikkema/Unsplash) Dit is tog al te maklik om tablet of foon nader te hark wanneer verveeldheid aan die deur kom klop, maar hoe weet ŉ mens wanneer dit tyd word om die skerm af te skakel? Rianette Leibowitz, kuberveiligheid- en digitale-ouerskap-kenner en stigter van SaveTNet Cyber Safety, het raad om jou gesin se skermtyd effektief en volhoubaar te bestuur dié vakansie. “Skermtyd is nie ŉ mors van tyd nie, maar dit is belangrik om te weet watter skermaktiwiteite ons onsself mee besig hou. “Hoe jonger die kind, hoe minder tyd behoort hy of sy voor ŉ tablet- of foonskerm deur te bring,” sê Rianette. Dit beteken egter nie dat jy die skerms summier moet wegneem nie, daar is tog hier en daar ŉ plek daarvoor. Klein kinders behoort na korter stories te kyk waar daar ŉ begin en einde is, meen Rianette. Wanneer dié storie egter tot ŉ einde kom, moet ŉ ander, skermlose aktiwiteit beoefen word. Ouer kinders, tieners en selfs volwassenes het meer dinge wat hulle op ŉ skerm kan doen. Hulle kan dus effe langer met die skerm doenig te wees. “Ouer mense het sosiale media om na te gaan, e-posse om te lees en te stuur, flieks en langer reekse om te kyk.” Die vakansie is egter ŉ goeie geleentheid vir die hele gesin om tegnologie ŉ blaaskans te gee, om tyd saam deur te bring en nuwe herinneringe te maak. Sy raai mense aan om ŉ tyd van die dag, soos aandete, te kies om die skerms af te skakel en te bêre. “Gebruik hierdie tyd om in mekaar se oë te kyk.” Rianette glo ook dat ŉ mens op die uitkyk moet wees vir enige gedragsverandering wanneer die skerms uiteindelik afgeskakel word. Paniekerigheid wanneer jou selfoonbattery pap word, angstigheid wanneer jy nie vinnig genoeg jou boodskappe kan beantwoord nie en geïrriteerdheid wanneer jy nie toegang tot jou selfoon het nie, kan daarop dui dat tegnologie te belangrik in jou lewe geword het. Kinders wat te veel tyd voor die skerm deurbring mag dalk uitbarstings hê wanneer hul ouers uiteindelik dit by hulle wegneem. “Wanneer die rooi ligte begin flits en gedrag kommerwekkend word, is dit tyd om jou gesin se skermgewoontes te hersien. Ons moet besef dat dit onaanvaarbaar is om so op te tree en dat dit dalk tyd is om te besluit waar ons die grense gaan stel.” Rianette meen ook dat ouers daarteen moet waak om skermtyd as oppasser vir hul kinders te gebruik. Deur kreatief te raak, kinders te begin betrek by alledaagse aktiwiteite en doelbewus lekker aktiwiteite saam met jou kinders te doen kan ouers maklik sonder enige skerms vakansie-verveeldheid blus.